Document ID: /roh_data/filtered/fineweb-2-filterrobots_roh.jsonl.gz/31162

Puspè in film rumantsch en il kino!
Il di dal kino, ils 4 da settember, mussa Casper Nicca ses film «Lisa va - l'istorgia digl davos pur da Casti» en il kino Rätia a Tusaun.
Igl autur da films Casper Nicca â creo egn purtret intim sur da la cultura purila ca svanescha an egna pintga vischnànca muntagnarda. Casti e egna vischnànceta grischùna. Egna vischnànca da purs davenda l'antschearta davent. Mo ussa e Dumeni, igl davos pur da Casti passa 80 ons vigl. Igl seas muvelet amplanescha ànc las veias da Casti cun freads a tùns d'avant ons. Mo Igl Dumeni tgala da far igl pur. La davosa vatga, la Lisa, va. 'Lisa va'. Casti e nigna vischnànca da purs ple. Igls abitànts da Casti vivan ànc adigna an egn pintg mund, mo igl e ampoet egn oter mund. Igl film mussa egn fearm protagonist, igl davos pur, an egn mund alpin prest amblido. 'Lisa va' e egn film documentar fetg persunal, raquinto digl autur ca viva sez an quella pintga cuminanza.
Igl trailer digl film tgattas vus qua: http://www.imagineria.ch/#trailer
Radunanza generala dal CIR
La radunanza generala dal CIR ha lieu
ils 25 d'avrigl 2016 a las 13:00 a Turitg
en l'atelier dad Ivo Zen, en la Töpferstrasse 28. Ina tractanda impurtanta vegn ad esser nossa posiziun «sindicala» envers RTR.
Vegni tuts!
In film rumantsch en il kino!
Il film «Kühe, Käse und 3 Kinder - Jon, Marchet e Braida ad alp» è actualmain da vesair en ils kinos. Il film documentar da Susanna Fanzun che mussa ina stad ad alp ord la vista da trais uffants è ina singularitad: in film per gronda part rumantsch en il kino.
Qua ina survista dals kinos ed openairs che mussan il film e qua ulteriuras infurmaziuns davart il film.
GIE, SCHI, HAI, EA e GEA!
Per il nair d'in'ungla ha la populaziun Svizra acceptà la revisiun da la lescha da radio e televisiun ils 14-06-2015: cun 50,08%! Legraivel è che las regiuns rumantschas han acceptà la lescha. Grazia per Voss sustegn!
Per amur da la diversitad: GIE, SCHI, HAI, EA e GEA a la midada da la lescha da radio e televisiun!
Ch'i dat insumma radio e televisiun en lingua rumantscha, quai pudain nus engraziar a la SRG SSR. Economicamain rentabla n'è ina purschida per ina lingua minoritara sco il rumantsch numnadamain insumma betg. Mo la clav da repartiziun solidarica entaifer la SRG SSR pussibilitescha in program adequat per rumantsch e promova uschia la diversitad linguistica en Svizra. Quai è enconuschent e tuttina da muntada enorma - spezialmain per noss chantun triling.
Ma era per il kino indigen ed ils films independents è la SRG SSR da gronda impurtanza. Cun divers instruments da promoziun (Pacte de l'audiovisuel, Succès passage antenne) sustegna ella mintga onn numerus films independents – era en lingua rumantscha. Per exempel il film «Jon, Marchet e Braida ad alp» da Susanna Fanzun cun il titel tudestg «Kühe, Käse und 3 Kinder» che vegn proximamain en il kino. Uschia pon films far punts tranter las regiuns linguisticas en Svizra. Era questa funcziun da la SRG SSR munta ina contribuziun preziusa a la diversitad culturala!
Ils 14 da zercladur avain nus la pussaivladad da segirar la finanziaziun da la SRG SSR a lunga vista cun in sistem effizient e gist. Per amur da la diversitad!
Noss sustegn da la lescha mussain nus en nossa moda e maniera: cun il filmin sutvart.
Rapport annual 2014
La fin da schaner èn ils commembers da la gruppa «Cineasts independents rumantschs CIR» s'inscuntrads a Cuira a chaschun da la radunanza generala. Igl è allegraivel che la producziun da films dad auturas ed auturs independents en lingua rumantscha è gia pulit constanta e da fitg buna qualitad. Dà en egl spezialmain è l'onn 2015 l'ovra da Susanna Fanzun «Jon, Marchet e Braida – Kühe, Käse und drei Kinder». La premiera dal film da 90 minutas ha gì lieu als Dis da film da Solothurn en il Landhaus bel plain.
Deplorablamain restan preschentaziuns da films rumantschs en il kino eveniments extraordinaris. La dumonda co promover la producziun dad ovras che surpassan il format da 25 minutas da l'emissiun da televisiun Cuntrasts han ils CIR era discuttà a la radunanza da quest onn. Era pretendan ils CIR vinavant in engaschi communabel da la secziun da film da l'Uffizi da cultura federal e l'Uffizi da cultura chantunal en favur dal film rumantsch. Ma ils CIR vesan era las difficultads d'in agid da finanziaziun simpel ed efficazi che satisfa a las circumstanzas producziunalas spezialas da la Rumantschia. En il proxim avegnir vulain nus era far attent cun ina festa dal film rumantsch a las ideas ch'ans stattan a cor.
Radunanza generala a Cuira, ils 24-8-2013
Suenter la festa da 50 onns televisiun rumantscha èn ils commembers da l'uniun „Cineasts Independents Rumantschs (CIR)“ sa radunads a Cuira. Ina ulteriura giada era il tema central la concurrenza per il svilup dad ovras audio-visualas rumantschas che l'uffizi da cultura chantunal e federal avevan lantschà communablamain. L'onn passà han els vulì satrar il project en tut silenzi. Ils commembers dal CIR han exprimì ina ulteriura giada il ferm giavisch da manar enavant la concurrenza ed han incumbensà il president Ivo Zen da contractar vinavant cun l'Uffizi federal da cultura cun la finamira da reanimar il project.
Radunanza generala
Durant il Festival da film da Soloturn il schaner 2012 ha gì lieu gia la tschintgavla radunanza generala da l'uniun „Cineasts Independents Rumantschs (CIR)“. Indesch commembers da l'uniun han chattà la via a la Aare per discuttar las pussaivladads da realisar films rumantschs era independentamain dal format da televisiun „Cuntrasts“. Per quest intent ha la promoziun da cultura chantunala e l'Uffizi da cultura federal, secziun da film, lantschà l'onn 2009 la concurrenza annuala per il svilup dad ovras audio-visualas rumantschas. Suenter ina fasa da pilot da trais onns ha il CIR stuì s'engaschar fermamain l'atun passà per che quest instrument da finanziaziun vegnia mantegnì.
En quest mument (fin da schaner 2012) para la cuntinuaziun garantida. In tema central da la radunanza annuala dal CIR era la concepziun da la nova concurrenza.
Ils cineasts independents rumantschs s'engaschan per che la concurrenza sustegnia en futur era la producziun da films en lingua rumantscha (betg mo il svilup da concepts). L'uniun ha en mira in model che sustegna alternant in onn il svilup ed il proxim onn la producziun da films rumantschs. La finamira da la gruppa d'interess è da pudair producir uschia mintga dus onns in film da pli gronda irradiaziun che pudess vegnir preschentà en il rom dad ina festa a la Rumantschia. Quest film duai silsuenter era vegnir mussà en las autras regiuns linguisticas svizras.
Radunanza generala ils 20 da schaner a Soloturn
La radunanza generala dals Cineasts Independents Rumantschs ha lieu venderdi, ils 20 da schaner 2012 las 14:00 en la Pizzeria da Renato (Unterer Winkel 1) a Soloturn.
La charta da Google gida.
Films rumantschs a Soloturn
Susanna Fanzun, Christian Schocher ed Ivo Zen, commembers dal CIR, èn represchentads cun lur films al festival a Soloturn.
Datas da projecziun :
Glindesdi, ils 23 da schaner 2012
09:30 Kino Palace:
Guarda – Oz sun jau qua da chasa da Susanna Fanzun
20:30 Kino Canva Blue:
Films d’amaturs – Amaturs da films dad Ivo Zen
Egliadas – Augenblicke da Christian Schocher
Premis da la concurrenza per ovras audio-visualas rumantschas 2011
Quest onn èn vegnids sustegnids ils trais projects suandants: Flurina Badel, L'ultim paradis - Carin Camathias, Ernst dall'aua, Martin Cantieni, Rabius a Priština
Ils cineasts rumantschs sin buna via
La radunanza generala 2011 da la gruppa d’interess «Cineasts independents rumantschs, CIR» ha gì lieu ils 26 da favrer ad Ardez. I fa plaschair da constatar ch'il dumber da commembras e commembers s'augmenta constantamain dapi la fundaziun da l’uniun avant 4 onns. Oz reunescha il CIR gia 16 auturas ed auturs da films rumantschs.
In dals puncts centrals ch'è vegnì discutà durant la radunanza è la cuntinuaziun areguard la restructuraziun da la concurrenza per sviluppar ovras audio-visualas rumantschas. Emprimas discussiuns dal CIR cun la promoziun da la cultura dal Grischun han gia gì lieu. La promoziun da la cultura sustegna l’idea dal CIR da stgaffir ina concurrenza en duas etappas a partir da l’onn 2012. Quai cumpigliass era in augment considerabel dals meds disponibels e permettess da sustegnair era la producziun da films. La finamira è dad avair almain mintga dus onns in film rumantsch da pli gronda irradiaziun che po vegnir mussà en kinos ed a festivals.